text: Det er noget møg
  17 februar 2012 kl. 13.53
  Forleden spredte en landmand fra Lintrup ved Vejen gylle ud på sin mark, men jorden var frossen og gyllen endte i stedet i en bæk.
  Tøvejret har fået rigtig mange landmænd til at sprede gylle på markerne, men på trods af tøvejr er jorden stadig frossen, og gyllen kan derfor ikke trænge ned i jorden.
  Det har betydet flere uheld med forurening af vandløb. Senest i Lintrup ved Vejen, hvor en gyllen endte i en lille bæk.
  Landmanden beklager. 
  - Jeg havde luret lidt på vejrudsigten i længere tid, og jeg troede faktisk, at nu var det fint at køre gylle ud, siger Gunnar Schrøder, der fortsætter:
  - Jeg er rigtig ked af situationen.
  Den lille bæk, hvor gyllen uheldigvis endte, munder ud i kongeåen. Fyrre mand fra beredskabet måtte rykke ud for at undgå at gyllen fortsatte ud i Kongeåen. 
  - Jeg synes, at jeg havde taget mine forholdsregler, men desværre var det ikke nok. Det er klart, at jeg naturligvis vil være endnu mere forsigtig næste år, siger landmanden.
  